CELEX: 32021D1726
Language: da
Date: 2021-09-28 00:00:00
Title: Rådets afgørelse (FUSP) 2021/1726 af 28. september 2021 til støtte for bekæmpelse af ulovlig handel med og spredning af håndvåben og lette våben i Den Arabiske Ligas medlemsstater — fase II

29.9.2021   
               
               
                  DA
               
               
                  Den Europæiske Unions Tidende
               
               
                  L 344/7
               
            
         RÅDETS AFGØRELSE (FUSP) 2021/1726
         af 28. september 2021
         til støtte for bekæmpelse af ulovlig handel med og spredning af håndvåben og lette våben i Den Arabiske Ligas medlemsstater — fase II
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     EU-strategien fra 2018 til bekæmpelse af ulovlige skydevåben, håndvåben og lette våben (SALW) samt ammunition hertil med titlen »Sikring af våben, beskyttelse af borgerne« (»EU's SALW-strategi«) fastslår, at Unionen lægger særlig vægt på regionalt samarbejde som et effektivt middel til kontrol med håndvåben.
                  
               
                     (2)
                  
                  
                     I EU's SALW-strategi anføres, at Unionen vil fortsætte sin støtte til samarbejde og bistand til gennemførelsen af De Forenede Nationers (FN's) handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle aspekter heraf (»FN's handlingsprogram«).
                  
               
                     (3)
                  
                  
                     Unionens støtte til gennemførelsen af FN's handlingsprogram vil ifølge EU's SALW-strategi omfatte indsamling og destruktion af overskydende SALW og ammunition, fysisk sikkerhed og lagerforvaltning af SALW og ammunition, udvikling af kapacitet til mærkning, registrering og sporing, kapacitetsudvikling inden for våbeneksportkontrol, kapacitetsudvikling til retshåndhævelse inden for bekæmpelse af ulovlig handel, støtte til våbenembargoovervågning og sporing af omdirigerede våben.
                  
               
                     (4)
                  
                  
                     Med hensyn til Mellemøsten og Nordafrika anføres i EU's SALW-strategi, at Unionen vil fortsætte med at støtte opbygning af lokal kapacitet til politi- og sikkerhedsstyrker for så vidt angår fysisk sikkerhed og lagerforvaltning, destruktion af overskud og dokumentation og sporing af ulovlige SALW.
                  
               
                     (5)
                  
                  
                     FN's 2030-dagsorden for bæredygtig udvikling, der blev vedtaget den 25. september 2015, bekræfter, at bekæmpelsen af ulovlig handel med håndvåben og lette våben er nødvendig for at nå mange af målene, herunder målene vedrørende fred, retfærdighed og stærke institutioner, fattigdomsbekæmpelse, økonomisk vækst, sundhed, ligestilling mellem kønnene og sikre byer og lokalsamfund.
                  
               
                     (6)
                  
                  
                     FN's generalsekretær opfordrer i sin nedrustningsdagsorden med titlen »Sikring af vores fælles fremtid«, som blev iværksat den 24. maj 2018, til en inklusiv, integreret og deltagerorienteret tilgang til kontrol med håndvåben på landeplan og i nogle tilfælde på subregionalt plan.
                  
               
                     (7)
                  
                  
                     På tredje FN-konference til evaluering af gennemførelsen af FN's handlingsprogram, som blev afholdt i juni 2018, påtog FN's medlemsstater sig, i det omfang det er relevant, at styrke partnerskaber og samarbejdet på alle niveauer til forebyggelse og bekæmpelse af ulovlig handel med SALW, navnlig i forbindelse med grænsekontrol, lagerforvaltning og sikkerhed, destruktion og bortskaffelse, mærkning, registrering og sporing samt ulovlig mægling. FN's medlemsstater har også påtaget sig at styrke samarbejdet med de relevante subregionale og regionale organisationer om at forbedre gennemførelsen af FN's handlingsprogram og det internationale sporingsinstrument.
                  
               
                     (8)
                  
                  
                     Den Arabiske Liga (LAS) er en regional organisation, der samler alle arabiske lande med det formål at fremme og styrke samarbejdet mellem medlemmerne.
                  
               
                     (9)
                  
                  
                     Unionen og LAS iværksatte i 2016 den strategiske dialog mellem EU og LAS og nedsatte en række arbejdsgrupper.
                  
               
                     (10)
                  
                  
                     Den strategiske dialogs arbejdsgruppe vedrørende masseødelæggelsesvåben og våbenkontrol har fastlagt prioritetsområder for et muligt konkret samarbejde.
                  
               
                     (11)
                  
                  
                     Unionen støttede ved Rådets afgørelse (FUSP) 2018/1789 (1) fase I af et projekt til støtte for bekæmpelse af ulovlig handel med og spredning af SALW i LAS-medlemsstaterne og ønsker nu at støtte dette projekts fase II —
                  
               VEDTAGET DENNE AFGØRELSE:
         
            Artikel 1
            
               1.   Med henblik på at støtte Den Arabiske Ligas (LAS') medlemsstater i forbindelse med deres nationale gennemførelse af De Forenede Nationers handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle aspekter heraf (»FN's handlingsprogram«) og det internationale sporingsinstrument vil Unionen stræbe efter at nå følgende målsætninger:
               
                           —
                        
                        
                           på en holdbar måde at opbygge LAS-medlemsstaternes nationale kapacitet til at bekæmpe ulovlig spredning af håndvåben og lette våben (SALW), bekæmpe terrorisme og forbedre sikkerheden i perioden efter en konflikt under fuld overholdelse af internationale menneskerettighedsstandarder
                        
                     
                           —
                        
                        
                           på en holdbar måde at opbygge LAS' regionale kapacitet til at imødegå disse udfordringer
                        
                     
                           —
                        
                        
                           at styrke LAS-medlemsstaternes nationale kontrol med SALW i afgørende faser af deres livscyklus
                        
                     
                           —
                        
                        
                           at styrke udvekslingen af bedste praksis og erfaringer.
                        
                     
            
               2.   Med henblik på at nå målsætningerne i stk. 1 støtter Unionen ved denne afgørelse tiltag på følgende områder:
               
                           —
                        
                        
                           kontrol med international overførsel af SALW (bekæmpelse af ulovlige våbenstrømme)
                        
                     
                           —
                        
                        
                           kortlægning og ødelæggelse af kilderne til ulovlige håndvåben (kapacitetsopbygning i retshåndhævende myndigheder)
                        
                     
                           —
                        
                        
                           andre foranstaltninger vedrørende kontrol med håndvåben, herunder lagerforvaltning, kontrol med relaterede forsyninger samt sikkerhed
                        
                     
                           —
                        
                        
                           afvæbning, demobilisering og reintegration
                        
                     
                           —
                        
                        
                           tilvejebringelse af oplysninger med relevans for ulovlige SALW og forbedret kontrol med SALW.
                        
                     
            
               3.   I bilaget til denne afgørelse findes en detaljeret beskrivelse af det i stk. 1 og 2 omhandlede projekt.
            
         
         
            Artikel 2
            
               1.   Unionens højtstående repræsentant for udenrigsanliggender og sikkerhedspolitik (»den højtstående repræsentant«) har ansvaret for gennemførelsen af denne afgørelse.
            
            
               2.   Den tekniske gennemførelse af det i artikel 1 omhandlede projekt varetages af Small Arms Survey (SAS) repræsenteret ved Graduate Institute of International and Development Studies med bistand fra Den Internationale Kriminalpolitiorganisation (Interpol) og Verdenstoldorganisationen (WCO) og i tæt samarbejde med Sekretariatet for LAS.
            
            
               3.   SAS, bistået af Interpol og WCO, udfører sine opgaver under den højtstående repræsentants ansvar. Med henblik herpå indgår den højtstående repræsentant de nødvendige aftaler med SAS.
            
         
         
            Artikel 3
            
               1.   Det finansielle referencegrundlag for gennemførelsen af projektet i artikel 1, der finansieres af Unionen, er 5 991 726 EUR.
            
            
               2.   De udgifter, der finansieres med referencebeløbet i stk. 1, forvaltes i overensstemmelse med de procedurer og regler, der gælder for EU-budgettet.
            
            
               3.   Kommissionen overvåger, at de i stk. 2 omhandlede udgifter forvaltes korrekt. Med henblik herpå indgår Kommissionen den nødvendige aftale med SAS. Det skal fremgå af aftalen, at SAS sørger for, at Unionens bidrag bliver synligt i en grad, der svarer til dets størrelse.
            
            
               4.   Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af aftalen.
            
         
         
            Artikel 4
            
               1.   Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige kvartalsrapporter udarbejdet af SAS.
            
            
               2.   Kommissionen aflægger rapport om de finansielle aspekter af det i artikel 1 omhandlede projekt.
            
         
         
            Artikel 5
            
               1.   Denne afgørelse træder i kraft på dagen for vedtagelsen.
            
            
               2.   Denne afgørelse udløber 36 måneder efter datoen for indgåelse af aftalen, jf. artikel 3, stk. 3. Den udløber dog seks måneder efter ikrafttrædelsesdatoen, hvis der ikke er indgået aftale i denne periode.
            
         
         
            Udfærdiget i Bruxelles, den 28. september 2021.
            
               
                  På Rådets vegne
               
               S. KUSTEC
               
                  Formand
               
            
         
         
            (1)  Rådets afgørelse (FUSP) 2018/1789 af 19. november 2018 til støtte for bekæmpelse af ulovlig handel med og spredning af håndvåben og lette våben i Den Arabiske Ligas medlemsstater (EUT L 293 af 20.11.2018, s. 24).
      
      
         
            BILAG
            PROJEKTDOKUMENT
            
               Projekt til støtte for bekæmpelse af ulovlig handel med og spredning af håndvåben og lette våben i Den Arabiske Ligas medlemsstater (fase II, 2021-2024) — HR(2021) 125
            
            
               
                  Baggrund
               
            
            Dette projekt (EU-LAS-projektets fase II) vil bygge på Den Arabiske Ligas (LAS) og Unionens tidligere bestræbelser, herunder dem, der blev iværksat under projektets fase I (2019-2021), med henblik på at bistå LAS-medlemsstaterne med at bekæmpe ulovlige håndvåben og lette våben (»SALW«) i den arabiske region (1).
            Den strategiske EU-LAS-dialogs arbejdsgruppe vedrørende masseødelæggelsesvåben, SALW og våbenkontrol har fastlagt prioritetsområder for et muligt konkret samarbejde. EU-LAS-projektets fase I har styrket udvekslingen af bedste praksis og erfaringer på disse områder gennem en række regionale og subregionale møder. Den har også sørget for, at LAS-medlemsstaterne får praktisk uddannelse, der er tilrettelagt med det sigte på en holdbar måde at opbygge den nationale og regionale (LAS-)kapacitet til at håndtere de udfordringer, som ulovlige SALW udgør, navnlig på prioritetsområderne.
            I perioden forud for sars-CoV-2-pandemien afholdt projektet sit indledende møde (juni 2019 i Kairo) og sin første subregionale workshop (februar 2020 i Abu Dhabi). Det gennemførte også tre behovsvurderingsmissioner i november-december 2019, som lagde grunden til de uddannelsesprogrammer, der i januar og februar 2020 blev gennemført på stedet i Abu Dhabi, De Forenede Arabiske Emirater, og Rabat, Marokko.
            Med pandemiens udbrud i marts 2020 flyttede projektet sine uddannelsesaktiviteter online. Pr. 30. april 2021 havde projektet givet onlinekurser i seks LAS-medlemsstater med yderligere onlineuddannelse, herunder opfølgende uddannelse, berammet til maj-juni 2021. Der blev også ført drøftelser om at sikre, at projektets anden (endelige) subregionale workshop og afsluttende regionale møde skulle afholdes i et onlineformat inden udgangen af fase I den 31. juli 2021.
            De embedsmænd fra LAS-medlemsstaterne, der har deltaget i projektmøder og uddannelsesprogrammer, har konsekvent udtrykt meget stor tilfredshed med disse arrangementer, og en stor andel af uddannelsesprogrammernes deltagere har tilkendegivet, at de forventede, at de ville kunne bruge de oplysninger og den ekspertise, der blev delt under programmet, i deres daglige arbejde.
            Projektets fase II vil konsolidere og styrke det grundlag, der blev lagt i projektets første fase. Den kapacitetsopbygningsindsats, der blev indledt i fase I, vil blive videreført, udvidet og uddybet for at sikre langsigtet holdbarhed. LAS-medlemsstater, som ikke har modtaget uddannelse i projektets første fase, kan modtage den i anden fase. LAS-medlemsstater, der ønsker at bygge videre på de kapaciteter, der blev erhvervet i første fase, vil modtage den nødvendige støtte i anden fase. Desuden vil projektet for første gang indkalde til regionale uddannelsesarrangementer, så LAS-medlemsstaterne kan styrke den nationale uddannelseskapacitet inden for SALW-kontrol (uddannelsesarrangementer for undervisere).
            Reduktionen og udryddelsen af ulovlige håndvåben i den arabiske region har fortsat afgørende betydning for at nedbringe alle former for vold og fremme bæredygtig udvikling og velstand i overensstemmelse med De Forenede Nationers (FN's) mål for bæredygtig udvikling (SDG) — både i den arabiske region og i naboregioner, herunder Europa. Projektet har mere specifikt til formål at styrke LAS-medlemsstaternes kapacitet til at gennemføre FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle aspekter heraf (»FN's handlingsprogram«) og det internationale sporingsinstrument (ITI) i henhold til de prioriteter og behov, som LAS-medlemsstaterne har fastlagt.
            Den normative ramme for projektet omfatter også 2030-dagsordenen for bæredygtig udvikling, navnlig mål 16.4, og FN's Sikkerhedsråds resolution 2370 (2017), der har til formål at forhindre terrorister i at erhverve våben. Samtidig er projektet en konkret udmøntning af tilsagnet om at yde en samordnet indsats mod ulovlig våbenhandel, der er indeholdt i Sharm El-Sheikh-erklæringen af 25. februar 2019 fra topmødet mellem EU og LAS.
            Afhængigt af LAS-værtsmedlemsstatens præferencer kan FN's våbenprotokol og våbenhandelstraktaten også danne grundlag for projektrelaterede kapacitetsopbygningstiltag (eksport/import-kontrol, forhindring af omdirigering osv.).
            
               
                  Projektmålsætninger og langsigtet holdbarhed
               
            
            Projektets underliggende mål i fase II er, ligesom i fase I, på en holdbar måde at styrke LAS-medlemsstaternes kapacitet til at gennemføre FN's handlingsprogram og ITI, herunder for at bekæmpe ulovlige håndvåben og terrorisme, i henhold til de prioriteter og behov, som LAS-medlemsstaterne har fastlagt. Med henblik på at nå dette mål har projektet følgende hovedmålsætninger:
            
                        a)
                     
                     
                        på en holdbar måde at opbygge LAS-medlemsstaternes nationale kapacitet til at bekæmpe ulovlig spredning af SALW, bekæmpe terrorisme og forbedre sikkerheden i perioden efter en konflikt
                     
                  
                        b)
                     
                     
                        på en holdbar måde at opbygge LAS' regionale kapacitet til at imødegå disse udfordringer
                     
                  
                        c)
                     
                     
                        at styrke LAS-medlemsstaternes nationale kontrol med SALW i afgørende faser af deres livscyklus samt
                     
                  
                        d)
                     
                     
                        at styrke udvekslingen af bedste praksis og erfaringer.
                     
                  Konsultationer med LAS-medlemsstater viser, at staterne ønsker bistand og støtte på bestemte områder med altovervejende fokus på opbygning af national kapacitet til at bekæmpe ulovlige våbenstrømme (for flere oplysninger se næste afsnit). Alle projektets komponenter er reelt udformet med henblik på at sikre, at projektet overfører holdbar kapacitet til de tilsigtede modtagere, nemlig statslige institutioner og embedsmænd i LAS-medlemsstaterne samt Sekretariatet for LAS (afdelingen for våbenkontrol og nedrustning).
            
               
                  Beskrivelse af tiltaget
               
            
            Unionens projekt vedrørende bekæmpelse af ulovlig handel med og spredning af SALW i LAS-medlemsstater (fase II, 2021-2024) er udformet med henblik på at imødekomme de behov, som LAS-medlemsstaterne har givet udtryk for på følgende prioritetsområder:
            
               Område 1:
            
            Kontrol med international overførsel af SALW (bekæmpelse af ulovlige våbenstrømme)
            
                     
                        1.1.
                     
                     
                        Licens til og kontrol med eksport/import/transit (risikovurdering osv.)
                     
                  
                     
                        1.2.
                     
                     
                        Forhindring af omdirigering af SALW til uautoriserede modtagere
                     
                  
                     
                        1.3.
                     
                     
                        Fund af SALW og dele hertil under inspektion af varetransporter og laster (inspektionsmetoder, -teknikker og -udstyr osv.)
                     
                  
               Område 2:
            
            Kortlægning og ødelæggelse af kilderne til ulovlige håndvåben (kapacitetsopbygning i retshåndhævende myndigheder)
            
                     
                        2.1.
                     
                     
                        Kontrol af land-, luft- og søgrænser, herunder teknologioverførsler
                     
                  
                     
                        2.2.
                     
                     
                        Mærkning, registrering og sporing
                     
                  
                     
                        2.3.
                     
                     
                        Andre teknikker og metoder til efterforskning og inspektion vedrørende våben (brug af ballistiske oplysninger, kortlægning/ødelæggelse af smuglerruter og -metoder osv.)
                     
                  
               Område 3:
            
            Andre foranstaltninger til kontrol med håndvåben
            
                     
                        3.1.
                     
                     
                        Lagerforvaltning og sikkerhed
                     
                  
               Område 4: Afvæbning, demobilisering og reintegration (DDR)
            
            
                     
                        4.1.
                     
                     
                        Udveksling af DDR-ekspertise, bedste praksis og erfaringer
                     
                  
                     
                        4.2.
                     
                     
                        Bistand til udformning af nationale DDR-programmer
                     
                  
                     
                        4.3.
                     
                     
                        Andre former for støtte til LAS-medlemsstater i perioden efter en konflikt
                     
                  Bemærk, at LAS-medlemsstaterne generelt set var mindre interesserede i denne komponent end i de andre områder, der er nævnt i dette afsnit, om end nogle af dem ønskede den. Den er derfor ikke projektets fokus.
            
               Område 5:
            
            Tilvejebringelse af oplysninger med relevans for ulovlige SALW og forbedret kontrol med SALW:
            
                     
                        5.1.
                     
                     
                        Evaluering af LAS-medlemsstaternes love og forskrifter samt rådgivning om eventuelle ændringer og revisioner
                     
                  
                     
                        5.2.
                     
                     
                        Oversættelse af relevant forskning, offentliggjorte undersøgelser og andre dokumenter til arabisk.
                     
                  For at imødekomme ovenstående behov vil projektet omfatte følgende elementer:
            
                        1.
                     
                     
                        Regional koordinering: indledende møde i Kairo
                     
                  
                        2.
                     
                     
                        Regional koordinering: to regionale workshopper
                     
                  
                        3.
                     
                     
                        Regional koordinering: afsluttende møde i Kairo
                     
                  
                        4.
                     
                     
                        National uddannelse
                     
                  
                        5.
                     
                     
                        Regional uddannelse
                     
                  
                        6.
                     
                     
                        Projektstøtte til udvikling af nationale uddannelsesplaner
                     
                  
                        7.
                     
                     
                        Projektfremme af fælles nationale indsatser i felten
                     
                  
                        8.
                     
                     
                        Tilvejebringelse af oplysninger på arabisk
                     
                  
                        9.
                     
                     
                        Projektkoordineringsmøder
                     
                  
                        10.
                     
                     
                        Projektovervågning og -evaluering (herunder en finansiel revision)
                     
                  
               1.   Regional koordinering:
               indledende møde i Kairo
            
            
                     
                        1.1.
                     
                     
                        Målsætning: at udbrede kendskabet til projektet, drøfte fase I og identificere relevante erfaringer til fase II samt lægge grunden til fase II's aktiviteter (styrkede kontakter med LAS-medlemsstaterne, fastlæggelse af specifikke nationale prioriteter og indledning af planlægningen af fase II's aktiviteter, bl.a. uddannelse) (prioritetsområde 1-5).
                     
                  
                     
                        1.2.
                     
                     
                        Aktiviteter: et indledende tredages møde i LAS' hovedkvarter i Kairo, der dækker alle aspekter af projektet (prioritetsområde 1-5), henvendt til højtstående embedsmænd fra LAS-medlemsstaterne samt LAS-ansatte med ansvar for projektrelaterede spørgsmål.
                     
                  
                     
                        1.3.
                     
                     
                        Resultater af tiltaget: levering af detaljerede præsentationer, der dækker alle aspekter af projektet, identifikation af relevante erfaringer til fase II, styrkede kontakter med LAS-medlemsstaterne, fastlæggelse af specifikke nationale prioriteter, indledning af planlægningen af fase II og udarbejdelse af en sammenfattende rapport om mødet.
                     
                  
               2.   Regional koordinering: to
               regionale workshopper
            
            
                     
                        2.1.
                     
                     
                        Målsætning: at styrke udvekslingen af bedste praksis og erfaringer, som blev indledt i projektets fase I, og fastlægge nationale og regionale prioriteter på projektrelaterede områder (prioritetsområde 1-5).
                     
                  
                     
                        2.2.
                     
                     
                        Aktiviteter: to firedages workshopper, som afholdes i forskellige arabiske hovedstæder (tilstræbt tidspunkt: første halvdel af 2022, sidste halvdel af 2023). Eventuelle emner er: national lovgivning om våbenkontrol (prioritetsområde 5.1) og emner behandlet som i led i mødecyklussen om FN's handlingsprogram og ITI.
                     
                  
                     
                        2.3.
                     
                     
                        Resultater af tiltaget: udveksling af bedste praksis og erfaringer på projektrelaterede områder, fastlæggelse af nationale og regionale prioriteter på de samme områder samt udarbejdelse af en sammenfattende rapport om workshopperne.
                     
                  
               3.   Regional koordinering: afsluttende møde i Kairo
            
            
                     
                        3.1.
                     
                     
                        Målsætning: at evaluere projektets fase II og planlægge det fremtidige samarbejde (prioritetsområde 1-5).
                     
                  
                     
                        3.2.
                     
                     
                        Aktiviteter: et todagesmøde i LAS' hovedkvarter i Kairo ved afslutningen af projektet, henvendt til højtstående embedsmænd fra LAS-medlemsstaterne samt LAS-ansatte med ansvar for projektrelaterede spørgsmål.
                     
                  
                     
                        3.3.
                     
                     
                        Resultater af tiltaget: drøftelse og evaluering af projektets fase II, udarbejdelse af planer for det fremtidige samarbejde om kontrol med håndvåben og udarbejdelse af en sammenfattende rapport om mødet.
                     
                  
               4.   National uddannelse
            
            
                     
                        4.1.
                     
                     
                        Målsætning: at opbygge holdbar kapacitet til kontrol med håndvåben i LAS-værtsmedlemsstaten i overensstemmelse med dens prioriteter og behov (prioritetsområde 1-4).
                     
                  
                     
                        4.2.
                     
                     
                        Aktiviteter: op til 154 dage med national uddannelse pr. implementerende organ med en oversigt over potentielle programmer, som LAS-medlemsstaterne kan vælge mellem alt efter deres prioriteter og behov og bekræfte gennem officiel kommunikation med Sekretariatet for LAS (jf. punkt a-d nedenfor). Af de 154 dage med national uddannelse vil 94 blive givet online og 60 i landet (f.eks. 12 arrangementer à fem dage).
                        Når de implementerende organer følger op på specifikke uddannelsesanmodninger, skal de i samarbejde med Sekretariatet for LAS give forrang til fjernkontakt med LAS-regeringerne (telefon, e-mail og online videokonferencer).
                        Som led i det nationale uddannelsestilbud tilbyder de implementerende organer følgende typer programmer (ikkeudtømmende liste):
                        
                                    
                                       a)
                                    
                                 
                                 
                                    introduktionskurser à to til fem dages længde (online)
                                 
                              
                                    
                                       b)
                                    
                                 
                                 
                                    nationale uddannelsesarrangementer som supplement til dem, som blev gennemført i fase I, f.eks.:
                                    
                                                —
                                             
                                             
                                                kursusgentagelser for nye deltagergrupper
                                             
                                          
                                                —
                                             
                                             
                                                genopfriskningskurser
                                             
                                          
                                                —
                                             
                                             
                                                kurser, der grundigt gennemgår specifikke emner (tre til fem dage) eller en bredere vifte af emner (mere end fem dage) samt
                                             
                                          
                                                —
                                             
                                             
                                                specialkurser henvendt til særlige målgrupper (f.eks. et logistikkursus for embedsmænd, der forvalter våben- og ammunitionslagre)
                                             
                                          
                              
                                    
                                       c)
                                    
                                 
                                 
                                    kurser for nytilkomne (et indgående kursus på mindst ti dage for embedsmænd, der skal påtage sig SALW-relaterede opgaver) samt
                                 
                              
                                    
                                       d)
                                    
                                 
                                 
                                    program for undervisning på stedet i en anden LAS-stat end modtagerens, når det er udelukket at rejse til sidstnævnte (to arrangementer à fem dage hver, inklusive transport og kost/logi for deltagerne).
                                 
                              Bemærk, at projektet, hvor det er relevant, vil anvende en blandet (hybrid) læringstilgang i sine uddannelsesaktiviteter, hvor brugen af onlineressourcer kombineres med fysisk undervisning og onlineundervisning.
                     
                  
                     
                        4.3.
                     
                     
                        Resultater af tiltaget: Virkningerne af de nationale uddannelsesarrangementer vil blive vurderet ved arrangementets afslutning og flere måneder efter arrangementet for at fastslå, i hvilket omfang projektets kapacitetsopbygningsmåle er blevet nået.
                     
                  
               5.   Regional uddannelse
            
            
                     
                        5.1.
                     
                     
                        Målsætning: at opbygge holdbar kapacitet til kontrol med håndvåben i de deltagende LAS-medlemsstater, herunder uddannelseskapacitet (prioritetsområde 1-4).
                     
                  
                     
                        5.2.
                     
                     
                        Aktiviteter: op til 40 dage med fysisk undervisning pr. implementerende organ for deltagere fra flere LAS-medlemsstater på samme tid, herunder uddannelsesarrangementer for undervisere (fire arrangementer à fem eller ti dages længde pr. implementerende organ, som afholdes i en af LAS-medlemsstaterne).
                        Bemærk, at projektet, hvor det er relevant, vil anvende en blandet (hybrid) læringstilgang i sine uddannelsesaktiviteter, hvor brugen af onlineressourcer kombineres med fysisk undervisning og onlineundervisning.
                     
                  
                     
                        5.3.
                     
                     
                        Resultater af tiltaget: Virkningerne af de regionale uddannelsesarrangementer vil blive vurderet ved arrangementets afslutning og flere måneder efter arrangementet for at fastslå, i hvilket omfang projektets kapacitetsopbygningsmål er blevet nået.
                     
                  
               6.   Projektstøtte til udvikling af nationale uddannelsesplaner
            
            
                     
                        6.1.
                     
                     
                        Målsætning: at styrke det nationale ejerskab og den langsigtede holdbarhed af projektets uddannelsesarrangementer (prioritetsområde 1-4).
                     
                  
                     
                        6.2.
                     
                     
                        Aktiviteter: de implementerende organer vil efter anmodning støtte udviklingen af nationale uddannelsesplaner gennem tilvejebringelse af relevant ekspertise og dokumentation.
                     
                  
                     
                        6.3.
                     
                     
                        Resultater af tiltaget: virkningerne af projektstøtte til udvikling af nationale uddannelsesplaner vil blive vurderet, når interventionen er slut, og flere måneder efter dens afslutning.
                     
                  
               7.   Projektfremme af fælles nationale indsatser i felten
            
            
                     
                        7.1.
                     
                     
                        Målsætning: at teste og styrke den faktiske anvendelse af de oplysninger, der formidles under EU-LAS-uddannelsesarrangementer, og dermed styrke projektuddannelsens langsigtede holdbarhed (prioritetsområde 1-4).
                     
                  
                     
                        7.2.
                     
                     
                        Aktiviteter: projektet vil lette forberedelsen, gennemførelsen og analysen af to fælles indsatser i felten, der gennemføres på frivillig basis af nationale sikkerhedsstyrker fra LAS-medlemsstaterne. Forberedelsen og analysen af de fælles indsatser i felten vil blive ledet af de implementerende organer og gennemført online (to todages arrangementer, hvor projektet dækker udgifterne til arabisk-engelsk-fransk tolkning for hvert arrangement). De deltagende LAS-stater har det operationelle og finansielle ansvar for gennemførelsen af de fælles indsatser i felten.
                     
                  
                     
                        7.3.
                     
                     
                        Resultater af tiltaget: virkningerne af de fælles indsatser i felten vil blive vurderet, når de er slut, og flere måneder efter deres afslutning.
                     
                  
               8.   Tilvejebringelse af oplysninger på arabisk
            
            
                     
                        8.1.
                     
                     
                        Målsætning: at opfylde LAS-medlemsstaternes behov for uafhængige og pålidelige oplysninger om håndvåben og væbnet vold på arabisk (prioritetsområde 5).
                     
                  
                     
                        8.2.
                     
                     
                        Aktiviteter: oversættelse af vigtige publikationer og dokumenter til arabisk (offentliggjorte rapporter, retningslinjer for bedste praksis osv.). Eksempler kunne bl.a. være nye EU-dokumenter om SALW, en SAS-håndbog om kønsorienteret kontrol med håndvåben og sikkerhedskapitlet i WCO's årlige rapport om ulovlig handel.
                     
                  
                     
                        8.3.
                     
                     
                        Resultater af tiltaget: konkrete resultater vil omfatte oversættelse af vigtige bøger, rapporter, briefingdokumenter og andre dokumenter vedrørende håndvåben samt udarbejdelse af podcasts og blogindlæg på arabisk. Generelt vil dette tiltag resultere i en betydeligt bedre adgang til uafhængige og pålidelige oplysninger om håndvåben og væbnet vold på arabisk, idet der bygges videre på i det grundlag, der blev skabt i projektets fase I.
                     
                  
               9.   Projektkoordineringsmøder
            
            
                     
                        9.1.
                     
                     
                        Målsætning: at sikre optimal projektkoordinering og -planlægning.
                     
                  
                     
                        9.2.
                     
                     
                        Aktiviteter: fysiske møder i det implementerende organs hovedkvarter i Bruxelles, Genève og Lyon (i alt tre møder), hvor de tre implementerende organer mødes med Sekretariatet for LAS for at drøfte projektrelaterede udfordringer og prioriteter samt gennemførelsesplaner og -strategier.
                     
                  
                     
                        9.3.
                     
                     
                        Resultater af tiltaget: udarbejdelse af en kort rapport, som opridser projektrelaterede udfordringer og prioriteter samt gennemførelsesplaner og -strategier (én rapport pr. møde).
                     
                  
               10.   Projektovervågning og -evaluering
            
            
                     
                        10.1.
                     
                     
                        Målsætning: at sikre, at projektet har opfyldt sine målsætninger, og at alle projektudgifterne har holdt sig inden for det vedtagne budget.
                     
                  
                     
                        10.2.
                     
                     
                        Aktiviteter: projektets fase II vil omfatte en intern og ekstern vurdering af projektets virkninger. Den interne vurdering vil blive foretaget af projektmedarbejdere med støtte fra SAS-specialisten for overvågning, evaluering og læring. En ekstern konsulent vil gennemføre den eksterne evaluering og rejse til det afsluttende møde i Kairo, til (fire) udvalgte LAS-stater og de implementerende organers hovedkvarter med henblik herpå. Projektet vil også omfatte en finansiel revision i overensstemmelse med Unionens krav.
                     
                  
                     
                        10.3.
                     
                     
                        Resultater af tiltaget: gennemførelse af den interne og eksterne vurdering af projektets virkninger og gennemførelse af den finansielle revision.
                     
                  
               
                  Implementerende organer og partnerskaber
               
            
            Projektets fase II vil også blive gennemført i partnerskab med Sekretariatet for LAS inden for rammerne af den strategiske dialog om masseødelæggelsesvåben, SALW og våbenkontrol mellem EU og LAS. Sekretariatet for LAS var vært for det indledende møde i projektets fase I i juli 2019 i Kairo, Egypten. Personale fra sekretariatet deltog i to af de behovsvurderingsmissioner, som projektet gennemførte i november-december 2019, samt projektets første subregionale workshop, der i februar 2020 blev afholdt i Abu Dhabi, De Forenede Arabiske Emirater. Den fortsatte, stærke opbakning fra Sekretariatet for LAS forbliver afgørende for en vellykket videreførelse af projektets fase II.
            Som i projektets fase I bliver Small Arms Survey (»SAS«), et program tilknyttet Graduate Institute of International and Development Studies i Genève, Schweiz, det primære implementerende organ. I forbindelse med gennemførelsen af fase II vil SAS fortsat benytte de væsentlige bidrag fra Den Internationale Kriminalpolitiorganisation (Interpol) og Verdenstoldorganisationen (WCO). WCO får hovedansvaret for prioritetsområde 1 og 2.1 (kontrol med internationale overførsler, herunder grænsekontrol), Interpol for område 2.2 og 2.3 (kapacitetsopbygning i retshåndhævende myndigheder) og SAS for område 3-5 (lagerforvaltning og sikkerhed, DDR samt tilvejebringelse af SALW-relaterede oplysninger).
            Dette partnerskab er en model for samarbejde på SALW-området. Projektet udnytter den supplerende viden og ekspertise fra hvert implementerende organ til at tilbyde et omfattende videns- og kapacitetsopbygningsprogram, der dækker de vigtigste komponenter i FN's handlingsprogram og ITI. På denne måde udmønter projektet begreberne internationalt samarbejde og multilateralisme, fremhævet i dokumenter som f.eks. FN's handlingsprogram og EU's SALW-strategi, i konkrete resultater, nemlig en effektiv gennemførelse af FN's handlingsprogram og ITI og styrket interregional sikkerhed.
            SAS vil om nødvendigt i samarbejde med Sekretariatet for LAS udlicitere opgaver til andre organisationer, som skal hjælpe med andre af projektets komponenter. Afhængigt af de deltagende LAS-medlemsstaters behov og præferencer kan andre organisationer, herunder civilsamfundsorganisationer, og visse specialiserede LAS-organer også bidrage til gennemførelsen af projektet.
            De implementerende organer skal også koordinere aktiviteterne med statslige og ikkestatslige organisationer, der arbejder i LAS-medlemsstaterne, samt eventuelle EU-programmer, der er til stede her, for at sikre, at alle de aktiviteter, der gennemføres inden for rammerne af projektet, komplementerer og bygger på eksisterende initiativer. Bemærk, at dette projekt i de senere år har mobiliseret EU-støtte til udvikling og gennemførelse af Interpol's system til registrering og sporing af ulovlige skydevåben (iARMS), som er den centrale komponent i Interpol's EU-LAS-uddannelsestilbud.
            De implementerende organer skal desuden træffe passende foranstaltninger til at sikre projektets synlighed i overensstemmelse med Unionens retningslinjer.
            
               
                  Varighed
               
            
            Projektet er fastsat til at vare 36 måneder.
            
               (1)  Rådets afgørelse (FUSP) 2018/1789 af 19. november 2018 til støtte for bekæmpelse af ulovlig handel med og spredning af håndvåben og lette våben i Den Arabiske Ligas medlemsstater